Baba verlam ná skokdiagnoseHayden (Foto: Verskaf) Toe Candice Hall, ŉ ma van Equestria in Pretoria, sowat ŉ maand gelede haar ses maande oue baba dokter toe geneem het vir ŉ vermoedelike maagkiem, het sy nooit kon dink hoe die gesin se lewe binnekort onherroeplik sou verander nie. Hayden Hall is sedertdien weens ŉ seldsame siekte verlam gelaat. Klein Hayden is op 21 Augustus 2018 gebore en was nog tot middel Februarie vanjaar ŉ doodgewone, gesonde baba. In dié tyd het baba Hayden ŉ loopmagie opgedoen, waarvoor sy ma hom dokter toe geneem het. Nadat hy medisyne daarvoor gekry het, het hy herstel, maar ŉ paar dae later koorssimptome begin toon. Hall het hom weer dokter toe geneem, waar daar vir hom antibiotika voorgeskryf is. “Ek het gedink sy gestel is maar net af weens die maagkiem, so ek het nie veel daarvan gedink dat hy siekerig is nie. Gewoonlik, as die kinders antibiotika neem, het hulle loopmagies, maar Hayden het hardlywig geword,” het Hall aan Maroela Media gesê. “Toe hy klaar is met sy antibiotika was hy steeds hardlywig en ek het opgelet dat sy voete ŉ bietjie geswel was. Ek het met ŉ buurvrou gesels en ons het gedink die swelling is moontlik weens waterretensie as gevolg van die hardlywigheid. Maar toe ek die volgende dag sien dat hy glad nie sy bene beweeg nie, het ek bekommerd geraak. Ek het toe ŉ afspraak by die pediater gemaak.” Die pediater het Hayden ondersoek en kon afgesien van sy beentjies niks ongewoons waarneem nie. “Hy het gesê hy kan dit nie verstaan nie, alles andersins is normaal, maar sy bene is soos ŉ dooie gewig. As hulle sy bene oplig, het dit net pap neergeval,” het Hall gesê. “Die dokter het gesê ons moet vir Hayden na Unitas-hospitaal se waakeenheid neem sodat meer toetse op hom gedoen kan word.” Hayden (Foto: Verskaf) Sy sê sy kon aanvanklik nie verstaan hoekom haar kind in ŉ waakeenheid opgeneem moes word nie, aangesien sy nie gedink het sy toestand is so ernstig nie. “Die dokter het net vir my gesê: ‘Jou kind is verlam, ek kan dit nie verduidelik nie, maar julle moet nou gaan’,” het Hall gesê. Hall het vir Hayden na Unitas-hospitaal gehaas. Toe hulle daar aankom, was die dokter reeds gereed vir hom. Hulle het hom ondersoek en geneem om ŉ skandering vir ŉ MRB (magnetieseresonansiebeelding) te laat doen. “Ek en my man het maar net gesit en wag om te hoor wat die MRB-skandering gaan oplewer. Die dokter het uitgekom en gesê: ‘Mamma, Pappa, ons het ŉ probleem opgespoor. Daar is skade aan Hayden se ruggraat. Vir tyd en wyl sal julle kind verlam van die bors af ondertoe wees.’ Die dokters vermoed die maagkiem het Hayden se sentrale senuweestelsel aangeval wat gelei het tot skade aan sy ruggraat,” het Hall verduidelik. Volgens die dokters sal die slegste uitkoms moontlik vir Hayden wees dat hy lewenslank in ŉ rolstoel sal wees. Die dokters meen daar is minder as 20% kans dat hy weer sy bene sal kan beweeg. “Dit is die slegste gevoel in die wêreld om dit te hoor. Dit is my ergste nagmerrie wat ŉ werklikheid word. Eers het ek dit nie geglo nie; ek kon nie verstaan hoe hy verlam kan wees nie. Hy was twee dae gelede dan nog ŉ gesonde baba! Hy het nie geval nie en hy was nie in ŉ ongeluk nie, so hoe kan hy nou skielik verlam wees?” Hall sê sy het een oggend opgestaan en besluit dat sy, eerder as om hartseer te wees, proaktief gaan optree. Sy het met die dokter gepraat en begin nalees oor hoe om dié toestand, wat later as longitudinaal-ekstensiewe transversale miëlitis geïdentifiseer is, te hanteer. Hall het gesê dié seldsame outo-immuunsiekte, wat net een uit ŉ miljoen mense raak, kan tot erge rugpyn, inflammasie van die rugmurg en verlamming lei. “Die eerste MRB-skandering het darem vir ons gewys dat daar geen skade aan die brein of oë is nie, maar hulle het nou vir Hayden steroïede gegee om die swelling om die ruggraat te verlig en ook ander medisyne om sy immuunstelsel te help versterk. Hulle glo dit is ŉ virus, so hulle wil voorkom dat dit versprei,” het sy gesê. Hayden sterk tans by die huis aan, en moet binnekort met fisioterapie begin. Hall het gesê daar is nou en dan beweging in Hayden se voetjies, wat vir hulle as gesin hoop gee. “Hayden se beenspiere is besig om te groei, maar omdat sy bene nie kan beweeg nie, is ons bang sy bene raak styf. Dit is hoekom hy nou vir fisioterapie moet gaan. Hy moet ook op 4 April vir nog ŉ MRB-skandering gaan, waarna ons hopelik meer inligting en duidelikheid sal hê,” het Hall gesê. Hall het gesê hoewel die fokus nou veral op Hayden se bene is, dink sy ook aan die langtermyngevolge van dié toestand. Hayden (Foto: Verskaf) “Omdat hy nie sy bene kan beweeg nie, kan hy nie begin sit, kruip of loop nie. Hy mis dus baie van sy ontwikkelingsmylpale. Dit kan daartoe lei dat hy in die toekoms ook agter sal raak met ander ontwikkeling.” Hall het intussen ŉ skarefinansieringsrekening by BackaBuddy oopgemaak in die hoop dat die finansiële las van Hayden se diagnose verlig kan word. Hall moet binnekort teruggaan werk toe en moet ŉ heeltydse versorger vir Hayden aanstel. Verder het Hayden se eerste MRB-skandering reeds hul mediese fonds se begroting vir dié soort skanderings uitgeput. Een van die skanderings kos sowat R27 000 en Hayden moet moontlik nóg twee skanderings vanjaar kry. Net die bloedtoetse wat in die eerste twee dae gedoen is, het meer as R9 000 gekos. ŉ Rekening is ook in Hayden se naam geopen vir sy mediese onkoste en ŉ Facebook-blad is begin om inligting oor sy vordering te deel. Hall sê al wat hulle nou kan doen, is om te wag en kyk wat gebeur, omdat daar so min inligting is oor sy toestand. “Dit is so frustrerend, want ek weet nie hoe om hom te help nie. Ek voel so hulpeloos. Hy huil, en ek weet nie wat is fout, of wanneer dit beter sal raak nie. Die dokters kan nie vir seker vir my sê wat dit veroorsaak het of wat die uitkoms gaan wees nie. Hopelik sal ons ná die volgende MRB kan sien of enige permanente skade opgedoen is.”